## Educació aprova nous permisos i llicències per als docents no universitaris dels centres educatius de la Comunitat Valenciana

*** Destaca com a novetat l’ampliació en 10 setmanes del permís per naixement en famílies monoparentals
* A partir d’ara, el permís per tècniques prenatals i de preparació al part el gaudiran els dos progenitors**

La Conselleria d’Educació, Cultura, Universitats i Ocupació ha aprovat les instruccions de permisos i llicències del personal docent no universitari de centres públics de la Comunitat Valenciana, tal com arreplega la Circular 1/2025 emesa este divendres per la Direcció General de Personal Docent.

Entre les principals novetats destaca que les famílies monoparentals podran accedir a l’ampliació en 10 setmanes del permís per naixement. A més, hi haurà canvis en el permís per tècniques prenatals i de preparació al part, ja que este permís només el podia gaudir la persona embarassada o que se sotmetia a fecundació i ara també el gaudirà l’altra persona progenitora.

D’altra banda, s’introduïx el gaudi a temps parcial dels permisos per naixement per a la mare biològica i del progenitor diferent de la mare biològica per naixement, guarda amb fins d’adopció, acolliment o adopció d’un fill.

Així mateix, el personal docent tindrà dret a gaudir íntegrament del permís acumulat de lactància, encara que amb posterioritat siga declarat en la situació administrativa d’excedència per cura de fills.

Quant al permís per cura de fill menor afectat per càncer o una altra malaltia greu, en els casos en els quals el fill tinga un certificat de discapacitat emés per l’òrgan competent amb un percentatge igual o superior al 65 %, el permís es concedirà des de l’1 de setembre fins al 30 de juny. Fins ara s’havia de tramitar la renovació a mitjan curs.

En la circular s’establix que, per a cada tipus de permís o llicència, es determinen diferents qüestions amb la finalitat que el personal docent tinga coneixement dels permisos que pot sol·licitar, les seues característiques i la documentació que ha d’aportar. D’esta manera es determinen qüestions com el supòsit de fet, la persona que el gaudix, la duració i data de començament, l’òrgan competent per a la seua tramitació, la documentació acreditativa i els efectes retributius.

Fecha: 17/01/2025